b'\n_START_ARTICLE_\nKamienini\xc5\xb3 kraujo l\xc4\x85steli\xc5\xb3 transplantacija\n_START_PARAGRAPH_\nKamienini\xc5\xb3 kraujo l\xc4\x85steli\xc5\xb3 transplantacija, arba kaul\xc5\xb3 \xc4\x8diulp\xc5\xb3 transplantacija yra kamienini\xc5\xb3 l\xc4\x85steli\xc5\xb3 infuzija po auk\xc5\xa1t\xc5\xb3 dozi\xc5\xb3 chemoterapijos, taikoma gydant kai kurias onkohematologines ligas (limfomas, leukemijas) ir agresyvius solidinius navikus (germinacinius navikus, sarkomas).\n_START_SECTION_\nIstorija\n_START_PARAGRAPH_\nPrie\xc5\xa1 \xc5\xa1imt\xc4\x85 met\xc5\xb3 visi bandymai gydyti lig\xc5\xb3 (anemija, leukemija) pa\xc5\xbeeistus kaul\xc5\xb3 \xc4\x8diulpus buvo nes\xc4\x97kmingi. Tuo pat metu laboratorijose vykdomi eksperimentai su pel\xc4\x97mis, kurioms pa\xc5\xbeeisti kaul\xc5\xb3 \xc4\x8diulpai, parod\xc4\x97, kad galima s\xc4\x97kmingai gydyti taikant kaul\xc5\xb3 \xc4\x8diulp\xc5\xb3, paimt\xc5\xb3 i\xc5\xa1 sveik\xc5\xb3 peli\xc5\xb3, infuzijas. Tai leido i\xc5\xa1kelti hipotez\xc4\x99, kad galima s\xc4\x97kmingai transplantuoti vieno \xc5\xbemogaus kaul\xc5\xb3 \xc4\x8diulpus kitam (alogenin\xc4\x97 transplantacija)._NEWLINE_Kaul\xc5\xb3 \xc4\x8diulp\xc5\xb3 transplantacijos \xc5\xbemon\xc4\x97ms nebuvo masi\xc5\xa1kai taikomos, kol nebuvo atrasta esmin\xc4\x97 \xc5\xbemogaus imunin\xc4\x97s sistemos savyb\xc4\x97 \xe2\x80\x93 1958 metais \xc5\xbdanas Dos\xc4\x97 (Jean Dausset) apra\xc5\xa1\xc4\x97 pirm\xc4\x85 i\xc5\xa1 daugelio \xc5\xbemogaus histokompatibilumo (histocompatibility) antigen\xc5\xb3. \xc5\xa0ie proteinai, randami ant daugelio organizmo l\xc4\x85steli\xc5\xb3 pavir\xc5\xa1iaus, vadinami \xc5\xbemogaus leukocit\xc5\xb3 antigenais arba HLA antigenais._NEWLINE_Pirmosios kaul\xc5\xb3 \xc4\x8diulp\xc5\xb3 transplantacijos prad\xc4\x97tos taikyti \xc5\xbemon\xc4\x97ms \xe2\x80\x93 identi\xc5\xa1k\xc5\xb3 dvyni\xc5\xb3 \xc4\x8diulp\xc5\xb3 transplantacijos. Pirmoji s\xc4\x97kminga transplantacija ne tarp identi\xc5\xa1k\xc5\xb3 dvyni\xc5\xb3 buvo atlikta 1968 metais Minesotos universitete. Recipientas buvo vaikas sergantis sunkia imunodeficito liga, donoras \xe2\x80\x93 giminaitis._NEWLINE_Pirmoji negimininga kaul\xc5\xb3 \xc4\x8diulp\xc5\xb3 transplantacija atlikta Niujorke 1973 metais \xe2\x80\x93 penkiame\xc4\x8diui pacientui, sergan\xc4\x8diam sunkia imunodeficito liga. Donoras rastas Danijoje.\n_START_SECTION_\n\xc4\x96mimas i\xc5\xa1 kaul\xc5\xb3 \xc4\x8diulp\xc5\xb3\n_START_PARAGRAPH_\nKamienini\xc5\xb3 l\xc4\x85steli\xc5\xb3 \xc4\x97mimas i\xc5\xa1 kaul\xc5\xb3 \xc4\x8diulp\xc5\xb3 \xe2\x80\x93 nesud\xc4\x97tinga chirurgin\xc4\x97 proced\xc5\xabra. Donorui taikoma vietin\xc4\x97 ar bendra nejautra ir da\xc5\xbeniausiai i\xc5\xa1 klubakaulio centro sterilia adata imami kaul\xc5\xb3 \xc4\x8diulpai. Proced\xc5\xabra trunka kelias valandas, gali prireikti iki 100 d\xc5\xabri\xc5\xb3.\n_START_SECTION_\nL\xc4\x85steli\xc5\xb3 prigijimas\n_START_PARAGRAPH_\nPaimtos kamienin\xc4\x97s l\xc4\x85stel\xc4\x97s intraveniniu b\xc5\xabd\xc5\xb3 suleid\xc5\xbeiamos pacientui._NEWLINE_Po transplantacijos pavojingiausios yra pirmosios dvi - keturios savait\xc4\x97s. Chemoterapijos metu sunaikinus kaul\xc5\xb3 \xc4\x8diulpus, sutrinka ir susilpn\xc4\x97ja imunin\xc4\x97s sistemos veikla. Kol persodintos kamienin\xc4\x97s l\xc4\x85stel\xc4\x97s \xc4\xafsitvirtina ir pradeda gaminti naujas kraujo l\xc4\x85steles, ligonis imlus \xc4\xafvairioms infekcijoms, link\xc4\x99s kraujuoti. Skiriamos didel\xc4\x97s antibiotik\xc5\xb3 ir kit\xc5\xb3 preparat\xc5\xb3 doz\xc4\x97s siekiant apsaugoti nuo infekcij\xc5\xb3 ir jas gydyti. Taikomos trombocit\xc5\xb3, eritrocit\xc5\xb3 transfuzijos. Ligonis geria specialius vaistus, saugan\xc4\x8dius nuo tranplantato prie\xc5\xa1 \xc5\xa1eiminink\xc4\x85 reakcijos i\xc5\xa1sivystym\xc4\x85._NEWLINE_Jei proced\xc5\xabra s\xc4\x97kminga ir organizmas neatmeta svetim\xc5\xb3 l\xc4\x85steli\xc5\xb3, per 2-4 savaites kamienin\xc4\x97s l\xc4\x85stel\xc4\x97s prigyja ir pradeda gaminti krauj\xc4\x85, palaipsniui nutraukiamas antibakterinis, prie\xc5\xa1virusinis gydymas, ma\xc5\xbe\xc4\x97ja kraujo preparat\xc5\xb3 perpylimas. Jei nei\xc5\xa1sivysto kitos komplikacijos ligonis po 4\xe2\x80\x938 savai\xc4\x8di\xc5\xb3 i\xc5\xa1ra\xc5\xa1omas namo._NEWLINE_Po alogenin\xc4\x97s transplantacijos ilgai duodami imunosupresantai (imunin\xc4\x99 sistem\xc4\x85 silpninantys vaistai), tod\xc4\x97l gana ilgai (nuo 6 m\xc4\x97n. iki 2 met\xc5\xb3) imunin\xc4\x97 sistema b\xc5\xabna nepilnai funkcionuojanti, d\xc4\x97l to reikia ypa\xc4\x8d saugotis \xc4\xafvairi\xc5\xb3 lig\xc5\xb3.'